Əmir Tətəlu
Əmirhüseyn Maqsudlu (az-əbcəd. امیر حسین ماقسودلو‎; fars. امیرحسین مقصودلو‎) və ya Əmir Tətəlu (az-əbcəd. امیر تاتالو‎; fars. امیر تتلو‎) — İran azərbaycanlılarından olan müğənni, repper və mahnı müəllifi. O, İran anderqraund hip hop səhnəsinin ilk generasiyasının bir hissəsidir və ilk farsdilli R&B müğənnilərindən biridir. 2011-ci ildə "Zira Hamkaf" adlı debüt albomu çıxdı. O vaxtdan bəri 16 albom buraxdı. Tətəlu İranda yaşadığı dövrdə İslam Respublikası səlahiyyətliləri tərəfindən bir neçə dəfə həbs edilmişdir. O, 2021-ci ildə "Universal Music Group" vasitəsilə "Fereshteh" albomunu buraxmışdır. Tətəlu "Universal Music Group" ilə əməkdaşlıq edən ilk iranlıdır.